देवगांव रेप-मर्डर केस: पहले संदेही का नार्को कराने आज गुजरात जाएगी पुलिस
मस्तूरी देवगांव रेप-मर्डर केस के संदेही नंबर-वन को पुलिस शनिवार को गुजरात लेकर रवाना होगी। उसके साथ दो थानेदार भी जा रहे हैं। पुलिस ने उससे पूछे जाने वाला सवाल भी तैयार कर लिया है।
गांधीनगर फोरेंसिक लैब में 6 मार्च से ममता खांडेकर के रेप मर्डर केस के 9 संदेहियों का नार्को होना है। इनकी जांच कराने के लिए लैब से 6 से 9 मार्च का समय मिला है। शनिवार को मस्तूरी व सिविल लाइन टीआई संदेही नंबर 1 को लेकर जाएंगे। संदेहियों से कुल 40 प्रश्न पूछे जाएंगे। उक्त जघन्य हत्याकांड की जांच के लिए प्रदेश स्तर पर गठित एसआईटी द्वारा 100 से अधिक लोगों से पूछताछ करने के बाद कोई निष्कर्ष नहीं निकला तो अफसरों ने 9 को संदेही मानकर उनका नार्को कराने का फैसला लिया। इसके लिए कोर्ट से अनुमति ली गई। जिन संदेहियों का नार्को कराना है उनमें शराब ठेकेदार का मैनेजर, युवती के साथ पढ़ने वाला युवक, युवती का करीबी रिश्तेदार तथा घटना के दिन घटनास्थल के आसपास देखे गए लोग शामिल हैं। सभी जयरामनगर, खूड़ूभाठा व देवगांव के रहने वाले हैं।
चार दिन का समय इसलिए
नार्को कराने से पहले संबंधित व्यक्ति के स्वास्थ्य का पूरा परीक्षण किया जाता है। शुगर ,ब्लड प्रेशर टेस्ट से लेकर ईसीजी होता है। सबकुछ नार्मल होने के बाद भी उसकी जांच की जाती है। इसलिए चार दिन का समय दिया गया है। इनमें से किसी भी दिन नार्को टेस्ट किया जा सकता है। नार्को में संदेहियों से पूछे जाने वाले सवाल दर्री(कोरबा) टीआई साधना सिंह ने तैयार किए और एएसपी ग्रामीण व जांच टीम का नेतृत्व कर रही अर्चना झा ने इन्हें अंतिम रूप दिया।
hin_Deva hin_Deva hin_Deva hin_Deva hin_Deva